ai4bharat/Pralekha huggingface dataset:
गृह मंत्रालय
केन्द्रीय गृह एवं सहकारिता मंत्री श्री अमित शाह ने विभाजन विभीषिका दिवस पर 1947 में देश के विभाजन का दंश झेलने वाले लोगों का नमन किया
1947 में हुआ देश का विभाजन भारतीय इतिहास का वो अमानवीय अध्याय है जिसे कभी भुलाया नहीं जा सकता
विभाजन की हिंसा और घृणा ने लाखों लोगों की जान ली व असंख्य लोगों को विस्थापित करवाया
आज 'विभाजन विभीषिका स्मृति दिवस' पर विभाजन का दंश झेलने वाले लाखों लोगों को नमन करता हूँ
'विभाजन विभीषिका स्मृति दिवस' देश की युवा पीढ़ी को विभाजन के दौरान लोगों द्वारा सही गई यातना एवं वेदना का स्मरण करवाएगा और देशवासियों को देश में सदा शांति और सद्भाव बनाए रखने के लिए प्रेरित भी करता रहेगा
केन्द्रीय गृह एवं सहकारिता मंत्री श्री अमित शाह ने विभाजन विभीषिका दिवस पर 1947 में देश के विभाजन का दंश झेलने वाले लोगों का नमन किया। ट्वीट्स के ज़रिए श्री अमित शाह ने कहा कि 1947 में हुआ देश का विभाजन भारतीय इतिहास का वो अमानवीय अध्याय है जिसे कभी भुलाया नहीं जा सकता। विभाजन की हिंसा और घृणा ने लाखों लोगों की जान ली व असंख्य लोगों को विस्थापित करवाया।आज 'विभाजन विभीषिका स्मृति दिवस' पर विभाजन का दंश झेलने वाले लाखों लोगों को नमन करता हूँ।
केन्द्रीय गृह मंत्री ने कहा कि 'विभाजन विभीषिका स्मृति दिवस' देश की युवा पीढ़ी को विभाजन के दौरान लोगों द्वारा सही गई यातना एवं वेदना का स्मरण करवाएगा और देशवासियों को देश में सदा शांति और सद्भाव बनाए रखने के लिए प्रेरित भी करता रहेगा।
जल शक्ति मंत्रालय
वाटर हीरोज: शेयर योर स्टोरीज कॉन्टेस्ट - जून, 2022 के विजेताओं की घोषणा की गई
जल शक्ति मंत्रालय के जल संसाधन, नदी विकास और गंगा संरक्षण विभाग ने 'वाटर हीरोज: शेयर योर स्टोरीज' कॉन्टेस्ट की शुरुआत की है।
अब तक, MyGov पोर्टल पर तीन कॉन्टेस्ट आयोजित किए गए हैं। पहला कॉन्टेस्ट 01.09.2019 से 30.08.2020 तक आयोजित किया गया था। दूसरा कॉन्टेस्ट 19.09.2020 से 31.08.2021 तक आयोजित किया गया था। तीसरा कॉन्टेस्ट 01.12.2021 को शुरू किया गया है जो 30.11.2022 को समाप्त होगा। अब तक, 149 व्यक्तियों को वाटर हीरोज: शेयर योर स्टोरीज प्रतियोगिता से सम्मानित किया जा चुका है। ये जल नायक जल संरक्षण, जल संरक्षण के लिए जागरूकता पैदा करने, वर्षा जल संचयन, जल संचयन के लिए उद्यमिता, भूजल प्रबंधन, नदी के कायाकल्प, जलाशयों के कायाकल्प और अपशिष्ट जल के पुन: इस्तेमाल / रिसाइक्लिंग के क्षेत्र में काम कर रहे हैं।
इस कॉन्टेस्ट का उद्देश्य सामान्य रूप से पानी के महत्त्व को बढ़ावा देना तथा जल संरक्षण और जल संसाधनों के सतत विकास पर देशव्यापी प्रयासों का समर्थन करना है। प्रधानमंत्री श्री नरेन्द्र मोदी के विजन के अनुरूप देश में जल संरक्षण के तौर-तरीकों को अपनाने के लिए एक बड़ी जनसंख्या को प्रेरित किया जाना चाहिए। कॉन्टेस्ट का उद्देश्य लोगों की जानकारी बढ़ाकर तथा जल नायकों के अनुभवों को साझा करके जल संरक्षण के लिए जागरूकता पैदा करने के साथ-साथ जल संरक्षण और प्रबंधन के प्रति एक दृष्टिकोण तैयार करना भी है, ताकि सभी हितधारकों के बीच व्यावहारिक तौर-तरीकों में बदलाव लाया जा सके।
जून 2022 के महीने के तीन विजेता श्री अनुज शर्मा, श्री आरव सेठ और श्री दुर्गेश गुप्ता हैं, उनका विवरण नीचे दिया गया है। उनमें से प्रत्येक को 10,000/- रुपये का नकद पुरस्कार और एक प्रमाणपत्र मिलेगा।
1. श्री अनुज शर्मा मेरठ से हैं। उन्होंने इलाके में पर्यावरण संरक्षण के बारे में छात्रों को जागरूक करने के लिए वृक्षारोपण अभियान, पर्यावरण के अनुकूल खेती, जल संरक्षण, और अपशिष्ट रिसाइक्लिंग जैसी अच्छी पहलों की योजना बनाई और उन्हें बढ़ावा दिया।
2. श्री दुर्गेश गुप्ता "ग्रीन यात्रा ट्रस्ट" नामक गैर-सरकारी संगठन के सह-संस्थापक हैं। उन्होंने एनसीआर क्षेत्र, एमएमआर और बैंगलोर में 15 से अधिक तालाबों और झीलों को पुनर्जीवित करने तथा बनाने के लिए अनेक प्रयास किए। इसके अलावा, उन्होंने आईडीएस संगठन के साथ महाराष्ट्र के आदिवासी क्षेत्रों में कई जल परियोजनाओं को लागू किया।
3. श्री आरव सेठ गाजियाबाद के 13 वर्षीय छात्र कार्यकर्ता हैं। उन्होंने 4500 पेड़ लगाए तथा जागरूकता और कार्य योजनाओं के माध्यम से समाज के लिए अपनी प्रतिबद्धता का प्रदर्शन किया। उन्होंने अपनी टीम के साथ यमुना सफाई अभियान में सक्रिय भागीदारी की।
प्रतियोगिता मासिक रूप से आयोजित की जाती है और इसे MyGov पोर्टल पर देखा जा सकता है। प्रतियोगिता में भाग लेने के लिए, जल संरक्षण पर अपनी सफलता की कहानियों को 1-5 मिनट के वीडियो के रूप में पोस्ट करना होगा, साथ ही अधिकतम 300 शब्दों का लिखित विवरण और प्रयासों को दर्शाने वाली कुछ तस्वीरें संलग्न करनी होंगी। साथ ही, प्रतिभागी MyGov पोर्टल  पर अपने वीडियो  साझा कर सकते हैं। MyGov पोर्टल के अलावा, प्रविष्टियां waterheroes.cgwb[at]gmail[dot]com पर भी जमा की जा सकती हैं।
रेल मंत्रालय
भारतीय रेल अहमदाबाद-मुंबई रेलमार्ग पर तेजस एक्सप्रेस का शुभारंभ करेगा
आईआरसीटीसी द्वारा संचालित तेजस दूसरी प्रीमियम ट्रेन होगी
(लखनऊ-दिल्ली तेजस एक्सप्रेस के सफल संचालन के बाद दूसरी प्रीमियम तेजस ट्रेन अहमदाबाद और मुंबई के बीच चलने के लिए तैयार है। अत्याधुनिक सुविधाएं प्रदान करते हुए यात्रा के समग्र अनुभव को बेहतर बनाने के लिए रेल मंत्रालय का यह एक और अहम कदम होगा। इस दूसरी तेजस ट्रेन का शुभारंभ 17 जनवरी, 2020 को अहमदाबाद से हरी झंडी दिखाकर किया जाएगा। ट्रेन का वाणिज्यिक संचालन अहमदाबाद से 19 जनवरी, 2020 से शुरू होगा।
आईआरसीटीसी द्वारा संचालित की जाने वाली यह दूसरी तेजस ट्रेन यात्रियों को उच्च स्तर की सुविधा सुनिश्चित करने के लिए सभी आधुनिक सुविधाओं से युक्त होगी। पूरी तरह से वातानुकूलित इस ट्रेन में दो एग्जिक्यूटिव क्लास चेयर कारें होंगी, जिनमें से प्रत्येक में 56 सीटें होंगी और 78 सीटों वाली आठ चेयर कार होंगी। ट्रेन की कुल क्षमता 736 यात्री होगी। इस तेजस ट्रेन का ठहराव नाडियाड, वडोदरा, भरूच, सूरत, वापी और बोरिवली में होगा। गुरुवार को छोड़कर यह ट्रेन सप्ताह के सभी दिन चलेगी।
तेजस ट्रेन की मुख्य विशेषताएं इस प्रकार हैं:
· यात्रियों के लिए आईआरसीटीसी ट्रेनों में इंफोटेनमेंट सेवाएं उपलब्ध होंगी।
· ट्रेन में यात्रियों को उच्च गुणवत्ता वाले खाद्य और पेय पदार्थ उपलब्ध कराए जाएंगे जिसका खर्च टिकट किराया में शामिल होगा।
· ट्रेन में एयरलाइंस की तरह ट्रॉलियों के जरिए से सेवाएं दी जाएंगी। सभी यात्रियों को पीने के पानी की बोतल के अलावा सभी कोच में आरओ वाटर फिल्टर सुविधा होगी।
· आईआरसीटीसी ट्रेनों में सभी यात्रियों को बिना किसी शुल्क के 25 लाख रुपये का रेल यात्रा बीमा प्रदान किया जाएगा। इस पूरक यात्रा बीमा में यात्रा के दौरान घरेलू चोरी/डकैती होने पर एक लाख रुपये का विशेष कवरेज भी शामिल है।
· इसके अलावा विशेष सुविधा के तहत आईआरसीटीसी, ट्रेन के एक घंटे से अधिक विलंब होने पर 100 रुपये और दो घंटे से अधिक विलंब होने पर 250 रुपये सभी यात्रियों को बतौर मुआवजा देगा।
· ट्रेन रद्द होने की स्थिति में, कन्फर्म और/या प्रतीक्षा सूची वाले ई-टिकटों का पूरा किराया वापस किया जाएगा। ऐसी स्थिति में टिकट रद्द करने या टीडीआर दाखिल करने की कोई जरूरत नहीं होगी।
· ट्रेन में कोई भी तत्काल कोटा या प्रीमियम तत्काल कोटा नहीं होगा। इसमें केवल सामान्य कोटा और विदेशी पर्यटक कोटा होगा। विदेशी पर्यटकों के लिए एग्जिक्यूटिव चेयर में विदेशी पर्यटक कोटा के तहत 6 सीटें और चेयर कार में 12 सीटें उपलब्ध होंगी।
इस ट्रेन के लिए बुकिंग शुरू हो गई है और यात्री आईआरसीटीसी की वेबसाइट डब्ल्यूडब्ल्यूडब्ल्यूडॉटआईआरसीटीसीडॉटसीओडॉटआईइन  और इसके मोबाइल ऐप "आईआरसीटीसी रेल कनेक्ट" पर अपने टिकट बुक कर सकते हैं। इसके लिए रेलवे आरक्षण काउंटरों पर कोई बुकिंग नहीं होगी। आईआरसीटीसी के ऑनलाइन ट्रैवल पोर्टल भागीदारों के माध्यम से भी इस ट्रेन के लिए बुकिंग की जा सकेगी।
नागरिक उड्डयन मंत्रालय
श्री ज्योतिरादित्य एम. सिंधिया ने आकाश एयर की मुंबई से अहमदाबाद तक पहली उड़ान को हरी झंडी दिखाई
भारत विमान उद्योग के लोकतंत्रीकरण का गवाह बन रहा है : श्री सिंधिया
देश में अगले चार साल में हवाई यात्रियों की संख्या 40 करोड़ तक पहुंचने की उम्मीद है : श्री सिंधिया
नागर विमानन मंत्री श्री ज्योतिरादित्य एम. सिंधिया और नागर विमानन राज्य मंत्री जनरल  वी. के. सिंह ने आज आकाश एयर की मुंबई से अहमदाबाद के लिए पहली उड़ान  का वर्चुअल माध्यम से शुभारम्भ किया।
श्री सिंधिया ने नागर विमानन राज्यमंत्री, जनरल  वी के सिंह  और एमओसीए सचिव श्री राजीव बंसल के साथ दिल्ली से आकाश एयर की पहली उड़ान को हरी झंडी दिखाई, जो मुंबई के छत्रपति शिवाजी महाराज अंतर्राष्ट्रीय हवाई अड्डे  से रविवार, 7 अगस्त को सुबह 10.05 बजे रवाना हुई। इस कार्यक्रम में एमओसीए में संयुक्त सचिव श्रीमती ऊषा पधी, आकाश एयर के संस्थापक श्री राकेश झुनझुनवाला, सुश्री रेखा झुनझुनवाला और आकाश एयर के सीईओ और संस्थापक श्री विनय दुबे, आकाश एयर की सह संस्थापक और वरिष्ठ उपाध्यक्ष नीलू खत्री उपस्थित रहे।
कार्यक्रम को संबोधित करते हुए श्री ज्योतिरादित्य एम सिंधिया ने कहा, “यह पहली उड़ान भारत के नागर विमानन इतिहास में एक नई सुबह है। यह प्रधानमंत्री की दूरदर्शिता और दूरदर्शी लक्ष्य एवं उत्साह ही है, जिससे भारत में पहली बार नागर विमानन का लोकतंत्रीकरण देखने को मिला है। इससे पहले इस उद्योग को अभिजात्य वर्ग का माना जाता था, लेकिन अब उनके विजन के चलते बीते आठ साल में नागरिक उड्डयन में पहुंच, उपलब्धता सामर्थ्य और समावेशिता के मामले में एक ऐसा बदलाव देख रहे हैं जो हमने पहले कभी नहीं देखा था। इस नए हालात में मैं आकाश एयर का स्वागत करता हूं और मुझे भरोसा है कि आने वाले दिनों में आकाश एयर निश्चित रूप से एक अहम मुकाम हासिल करेगी।”
केंद्रीय मंत्री ने कहा, “पिछले आठ साल में भारत का नागर विमानन उद्योग पूरी तरह बदल गया है। उड़ान योजना के अंतर्गत, हमारे पास अब 425 रूट हैं जिन्हें 1,000 रूट तक बढ़ाने का लक्ष्य है। वहीं, अब 68 नए हवाई अड्डे हैं, जिन्हें बढ़ाकर 100 हवाई अड्डों तक ले जाना है। अगले 4 साल में, हम भारत में नागर विमानन के जरिये हवाई यात्रियों की संख्या 40 करोड़ होने की उम्मीद कर रहे हैं। वह दिन दूर नहीं, जब रेल परिवहन और सड़क परिवहन के साथ नागर विमानन भी भारत में परिवहन का एक नया आधार बन जाएगा।”
नागर विमानन राज्य मंत्री  डॉ. वी के सिंह  ने भी आकाश एयर को शुभकामनाएं दी हैं। महाराष्ट्र के उप मुख्यमंत्री श्री देवेंद्र फडणवीस ने वीडियो संदेश ने वर्चुअल माध्यम से एक वीडियो संदेश भी शेयर किया।
एसएनवी एविएशन के ब्रांड नाम के साथ आकाश एयर 7वीं अनुसूचित विमानन कंपनी है, जिसका कॉर्पोरेट मुख्यालय मुंबई में है और उसके पास बोइंग मैक्स-8 एयरक्राफ्ट है। आकाश एयर की सिंगल फ्लीट के साथ एक किफायती कैरियर बनने की है और इसकी सभी सीट इकोनॉमी क्लास की होंगी। आकाश एयर की अगले पांच साल में अपनी गतिविधियों को 72 विमान तक बढ़ाने की है, जिससे भारत में घरेलू विमानन सेवाएं खासी बढ़ जाएंगी।
मंत्रिमण्डल
केंद्रीय मंत्रिमंडल ने अंतर्राष्ट्रीय नागरिक उड्डयन संधि , 1944 में संशोधन से संबंधित अनुच्छेद 3 बीआईएस और अनुच्छेद 50  और अनुच्छेद 56 से जुड़े तीन प्रोटोकॉल की पुष्टि को मंजूरी दी
माननीय प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने अंतरराष्ट्रीय नागरिक उड्डयन संधि , 1944 में संशोधन से संबंधित अनुच्छेद-3 बीआईएस और अनुच्छेद 50  और अनुच्छेद 56 से जुड़े तीन प्रोटोकॉल की पुष्टि को मंजूरी दी।
शिकागो संधि के सभी अनुच्छेद संधि करने वाले सभी देशों के विशेषाधिकारों और दायित्वों को स्थापित करते हैं और अंतर्राष्ट्रीय हवाई परिवहन को विनियमित करने वाले अंतर्राष्ट्रीय आईसीएओ मानकों एवं अनुशंसित कार्यप्रणालियों  को अपनाने को बढ़ावा देते हैं।
पिछले 78 वर्षों के दौरान, शिकागो संधि में कुछ संशोधन हुए हैं और भारत समय-समय पर ऐसे संशोधनों की पुष्टि करता रहा है। अंतर्राष्ट्रीय नागरिक उड्डयन संधि "शिकागो संधि", 1944 में संशोधन से संबंधित निम्नलिखित तीन प्रोटोकॉल की पुष्टि को मंजूरी दी गई है:
i. उड़ान भर रहे नागरिक विमानों के खिलाफ हथियारों के उपयोग का सहारा लेने से सदस्य देशों को रोकने के लिए शिकागो संधि, 1944 में अनुच्छेद 3 बीआईएस को प्रविष्ट करने हेतु प्रोटोकॉल ;
ii. आईसीएओ परिषद की शक्ति को 36 से बढ़ाकर 40 करने के लिए शिकागो संधि, 1944 के अनुच्छेद 50  में संशोधन करने हेतु प्रोटोकॉल ; और
iii. एयर नेविगेशन कमीशन की शक्ति को 18 से बढ़ाकर 21 करने के लिए शिकागो संधि, 1944 के अनुच्छेद 56 में संशोधन करने हेतु प्रोटोकॉल ।
यह पुष्टि अंतर्राष्ट्रीय नागरिक उड्डयन संधि में निहित सिद्धांतों के प्रति भारत की प्रतिबद्धता को दोहराएगी। यह पुष्टि भारत को अंतर्राष्ट्रीय नागरिक उड्डयन से संबंधित मामलों में अधिक महत्वपूर्ण भूमिका निभाने के लिए बेहतर संभावनाएं एवं अवसर प्रदान करेगी।
सूचना और प्रसारण मंत्रालय
सरकार और मीडिया के बीच सेतु स्थापित करने का माध्यम है वार्तालापः पीआईबी डीजी भूपेंद्र कैंथोला
सूचना और प्रसारण मंत्रालयपीआईबी भुवनेश्वर ने पुरी, ओडिशा में एक दिवसीय मीडिया कार्यशाला ‘‘वार्तालाप’’ का आयोजन किया
पत्र सूचना कार्यालय पूर्वी क्षेत्र के महानिदेशक श्री भूपेंद्र कैंथोला ने पुरी में बुधवार को पत्र सूचना कार्यालय,पीआईबी, भुवनेश्वर द्वारा आयोजित मीडिया कार्यशाला ‘‘वार्तालाप’’ में भाग लेने के दौरान कहा कि वार्तालाप जमीनी स्तर पर लोगों तक पहुंचने के लिए सरकार और मीडिया के बीच सेतु स्थापित करने का एक माध्यम है।
सभा को संबोधित करते हुए श्री कैंथोला ने कहा कि महामारी के कारण अब चीजें बदल गई हैं। उन्होंने न्यू मीडिया में पत्रकारों के लिए कौशल विकास प्रशिक्षण कार्यक्रम के महत्व को रेखांकित करते हुए कहा, ‘‘स्मार्टफोन के माध्यम से ऑनलाइन या डिजिटल मीडिया के रूप में एक नई पत्रकारिता की प्रवृत्ति विकसित हो रही है, जिसका प्रत्येक पत्रकार को सामना करना होगा।’’
पुरी के वरिष्ठ पत्रकार श्री जगन्नाथ बस्तिया ने कार्यशाला में भाग लिया और पत्रकारों के सामने आने वाली कई चुनौतियों और मुद्दों पर प्रकाश डाला। उन्होंने सुझाव दिया, ‘‘सामान्य जनता की तरह पत्रकार भी चक्रवात, महामारी से प्रभावित होते हैं। यह उनके और उनके कल्याण के बारे में सोचने का सही समय है।’’
क्षेत्रीय आउटरीच ब्यूरो भुवनेश्वर के अतिरिक्त महानिदेशक श्री अखिल कुमार मिश्रा ने कहा कि पत्रकारिता न केवल एक पेशा है, बल्कि एक कौशल भी है। आरओबी के एडीजी ने कहा, ‘‘वार्तालाप जैसे कार्यक्रमों के माध्यम से सरकार और मीडिया के बीच वार्ता के लिए एक मंच बनाया जा रहा है और जब हम इसके बारे में विचार.विमर्श और चर्चा करते हैं तो चीजें बेहतर होती हैं।’’
तकनीकी सत्र के दौरान वरिष्ठ पत्रकार श्री राजाराम सतपथी ने इस बात पर प्रकाश डाला कि कैसे आधुनिक पत्रकारिता चुनौतियों से भरी हुई है। उन्होंने कहा, ‘‘एक पत्रकार को यह पक्का करना चाहिए कि वह किसी व्यक्ति या संगठन के लिए नहीं बल्कि लोगों के लिए काम कर रहा है। एक पत्रकार की भूमिका हमेशा सूचित करने, शिक्षित करने और मनोरंजन करने की होनी चाहिए।’’
वरिष्ठ पत्रकार श्री संदीप साहू ने पत्रकारिता नैतिकता और सोशल मीडिया के बारे में बात की। उन्होंने कहा कि पत्रकारिता की नैतिकता परंपरागत रूप से व्यवसायीकरण, व्यक्तियों, संगठनों और पहले होने की दौड़ की अवधारणा से प्रभावित होती है। उन्होंने जोर देकर कहा, ‘‘एक सच्चे पत्रकार को हमेशा सही रास्ते पर चलना चाहिए, तथ्यों को दर्शकों के सामने पेश करने से पहले सत्यापित करना चाहिए।’’
पीआईबी के उप निदेशक डॉ जी सी दास ने अपने स्वागत भाषण में कल्याणकारी योजनाओं के बारे में जागरूकता पैदा करने में मीडिया की भूमिका पर प्रकाश डाला, जबकि पीआईबी के मीडिया और संचार अधिकारी श्री पी के चौधरी ने सत्र का संचालन किया।
बाद में, कार्यक्रम में भाग लेने के लिए एकत्रित पत्रकारों के साथ एक व्यापक संवाद सत्र आयोजित किया गया। वार्तालाप पर इनपुट और सुझाव लेते हुए उनसे एक व्यापक प्रतिक्रिया भी एकत्र की गई। मीडिया कार्यशाला में पुरी के लगभग 80 पत्रकारों की सक्रिय भागीदारी रही।
स्वास्थ्य एवं परिवार कल्याण मंत्रालय
कुल 4.33 करोड़ जांचों में से, भारत ने पिछले दो सप्ताहों में 1.22 करोड़ से अधिक जांचें कीं
पिछले 24 घंटों में एक मिलियन से अधिक जांचें कीं गईं
22 राज्यों/केंद्र शासित प्रदेशों का राष्ट्रीय औसत की तुलना में बेहतर टीपीएम है
टेस्ट, ट्रैक और ट्रीट की केंद्र की अगुवाई वाली कार्यनीति के भीतर का मार्गदर्शी सिद्धांत राज्यों/केंद्र शासित प्रदेशों द्वारा आक्रामक टेस्टिंग रहा है। निरंतर रूप से जांच के उच्च स्तर का परिणाम आरंभिक डायग्नोसिस तथा बेहतर रिकवरी के रूप में सामने आया है।
इस सिद्धांत का अनुसरण करते हुए, भारत की संचयी जांचों ने आज 4.3 करोड़  का आंकड़ा पार कर लिया। केवल पिछले दो सप्ताहों में 1,22,66,514 जांचें की गईं।
राज्य/केंद्र शासित प्रदेश लगातार अपनी जांच क्षमता बढ़ा रहे हैं। जांचों की समग्र संख्या में जिन राज्यों ने अधिकतम योगदान दिया है, उनमें तमिलनाडु, उत्तर प्रदेश और महाराष्ट्र शामिल हैं। इन तीनों राज्यों की कुल जांचों में से लगभग 34 प्रतिशत की भागीदारी है।
भारत की प्रति दिन की जांच क्षमता 10 लाख जांच से अधिक हो गई है। पिछले 24 घंटों के दौरान 10,16,920 जांचें की गईं।
जांचों की औसत साप्ताहिक संख्या में निरंतर वृद्धि होती रही है। जांचों की औसत साप्ताहिक संख्या में जनवरी 2020 के पहले सप्ताह की तुलना में 4 गुनी से अधिक की बढोतरी हो चुकी है।
देश भर में विस्तारित नैदानिकी प्रयोगशाला नेटवर्क तथा आसान जांच के लिए सुगमता ने इसे उल्लेखनीय रूप से बढ़ा दिया है। प्रति मिलियन जांच  में भी तेज उछाल आई है और यह 31,394 तक पहुंच गई है।
22 राज्यों/केंद्र शासित प्रदेशों का राष्ट्रीय औसत की तुलना में बेहतर टीपीएम है। दिल्ली, आंध्र प्रदेश और तमिलनाडु एक दिन में सबसे अधिक संख्या में जांच रिपोर्ट कर रहे हैं।
कोविड-19 से संबंधित तकनीकी मुद्वों, दिशानिर्देशों एवं परामर्शियों पर प्रमाणित और अद्यतन जानकरी के लिए कृपया नियमित रूप से https://www.mohfw.gov.in/ और @MoHFW_INDIA . का अवलोकन करें।
कोविड-19 से संबंधित तकनीकी प्रश्नों को technicalquery.covid19[at]gov[dot]in पर तथा अन्य प्रश्नों को ncov2019[at]gov[dot]inऔर @CovidIndiaSevaपर भेजा जा सकता है।
कोविड-19 से संबंधित किसी भी प्रश्न के मामले में कृपया स्वास्थ्य एवं परिवार कल्याण मंत्रालय हेल्पलाइन नंबर +91-11-23978046 या 1075 ;टौल फ्री पर काल करें। कोविड-19 पर राज्यों/यूटी के हेल्पलाइन नंबरों की सूची भी https://www.mohfw.gov.in/pdf/coronvavirushelplinenumber.pdf . पर उपलब्ध है।
युवा कार्यक्रम एवं खेल मंत्रालय
असम राइफल्स पब्लिक स्कूल, शिलांग पूर्वोत्तर क्षेत्र का पहला खेलो इंडिया स्पोर्ट्स स्कूल बना
केन्द्रीय युवा कार्यक्रम एवं खेल मंत्री श्री किरेन रिजिजू ने सोमवार को शिलांग में असम राइफल्स पब्लिक स्कूल  काएक खेलो इंडिया स्पोर्ट्स स्कूल के रूप में शुभारंभ किया। वर्तमान में, देश भर में नौ स्पोर्ट्स स्कूलों को मंजूरी दी गई है, जिनमें से पांच का प्रबंधन रक्षा एवं अर्ध-सैनिक बलों द्वारा किया जाता है।असम राइफल्स पब्लिक स्कूल पूर्वोत्तर क्षेत्र में खेलो इंडिया योजना के तहत घोषित होने वाला पहला स्पोर्ट्स स्कूल है।
अब सरकार इस स्कूल के खेल से जुड़े प्रतिभाशाली छात्रों के रहने, खाने, शिक्षा खर्च, प्रतियोगिताओं में भागीदारी, बीमा एवं चिकित्सा, खेल संबंधी प्रशिक्षण एवं सहायता, प्रशिक्षकों एवं सहायक कर्मचारियों के वेतन, खेल उपकरण और अन्य संबद्ध कार्यों का खर्च वहन करेगी। खेलो इंडिया स्पोर्ट्स स्कूल का उद्देश्य शिक्षा के साथ खेल का समन्वय करना है और इस प्रक्रिया में देश में खेलों काविकास करना और एथलीटों के प्रदर्शनएवं दृष्टिकोण में समग्र सुधार करना है। यह स्कूल पूर्वोत्तर, ग्रामीण या जनजातीय क्षेत्रों में प्रतिभाओं की पहचान और उनके उत्थान में भी मददगार साबित होगा।
श्री रिजिजू ने कहा, “यह असम राइफल्स पब्लिक स्कूल की एक ऐतिहासिक यात्रा की शुरुआत है और यह खेलो इंडिया स्पोर्ट्स सेंटर युवा लड़कों और लड़कियों की प्रतिभा को निखारेगा, जो आगे चलकर ओलंपिक में पदक लाएंगे।”
केन्द्रीय मंत्री ने इस स्कूल में कई सकारात्मक बदलाव लाने के लिए असम राइफल्स के महानिदेशक लेफ्टिनेंट जनरल सुखदीप सांगवान के प्रयासों की भी सराहना की। उन्होंने कहा, “खेल हमेशा से इस स्कूल का एक अभिन्न हिस्सा रहा है और यह भविष्य के विजेताओं को तैयार करेगा। मुझे पिछले कई वर्षों में विभिन्न पहलों के जरिए इस स्कूल में जबरदस्त बदलाव लाने में लेफ्टिनेंट जनरल सुखदीप सांगवान के प्रयासों को अवश्य स्वीकार करना चाहिए। इस स्कूल की उपलब्धियों में यह स्पोर्ट्स स्कूल एक अतिरिक्त ताज की तरह होगा और यह भारत को एक महत्वपूर्ण खेल शक्ति बनाने के प्रधानमंत्री श्री नरेन्द्र मोदी के दृष्टिकोण को आगे बढ़ाने में बेहद सहायक साबित होगा।”
शिक्षा एवं खेल में एक अच्छा ट्रैक रिकॉर्ड रखने, खाने और ठहरने  की पर्याप्त सुविधाओं से लैस होने, खेल से जुड़ी सुविधाओं को विकसित करने के लिए पर्याप्त स्थान और युवा कार्यक्रम एवं खेल मंत्रालय तथा गृह मंत्रालय के बीच एक अंतर-मंत्रालयी साझेदारी के तहत ओलंपिक खेलों के विकास के प्रति झुकाव के कारण असम राइफल्स पब्लिक स्कूल को एक खेलो इंडिया स्पोर्ट्स स्कूल के रूप में नामित किया गया। इस स्कूल के लिए निर्धारित किए गए विषयों में तीरंदाजी, एथलेटिक्स और तलवारबाजी है, जिनमें प्रथम वर्ष के लिए कुल 100 एथलीटों को  शामिल किया जायेगा।
रेल मंत्रालय
यात्रियों के लिए सुगम और आरामदायक यात्रा सुनिश्चित करने के लिए भारतीय रेलवे इस गर्मी के मौसम में 6369 विशेष ट्रेनें चला रही है
कुल 380 विशेष ट्रेनें 80 हजार से अधिक डिब्बों के साथ 6369 फेरे लगायेंगी
भारतीय रेल पिछली गर्मियों के  के मुकाबले इस साल 1770 अधिक फेरे लगायेंगी
गर्मियों के इस मौसम में रेल यात्रा करने वालों की सुविधा और यात्रियों की अतिरिक्त भीड़ को उनके गंतव्य तक पहुंचाने के लिये भारतीय रेल इस साल 380 विशेष ट्रेनों के 6369 फेरे लगायेगी। भारतीय रेल 2022 में चलाई गई गर्मियों की कुल विशेष ट्रेनों  के मुकाबले इस साल 1770 फेरे अधिक लगायेगी। पिछली गर्मियों में जहां प्रति विशेष ट्रेन औसतन 13.2 फेरे लगाये गये, वहीं इस साल प्रति विशेष ट्रेन 16.8 फेरे लगाये जायेंगे।
ये विशेष ट्रेनें पटना-सिकंदराबाद, पटना-यशवंतपुर, बरौनी-मुजफ्फरपुर, दिल्ली-पटना, नई दिल्ली-कटरा, चंडीगढ़-गोरखपुर, आनंद विहार-पटना, विशापत्तनम-पुरी-हावड़ा, मुंबई-पटना, मुंबई-गोरखपुर जैसे प्रमुख गंतव्यों के बीच चलाई जायेंगी।
कुल मिलाकर, जो 380 विशेष ट्रेनें 6369 फेरे लगायेंगी उनमें 25,794 सामान्य डिब्बे और 55,243 स्लीपर डिब्बे होंगे। सामान्य श्रेणी के डिब्बों में जहां 100 यात्रियों के बैठने की क्षमता होगी वहीं स्लीपर डिब्बों में आईसीएफ में 72 यात्री और एलएचबी में 78 यात्रियों की क्षमता होगी।
गर्मियों में यात्रियों की बढ़ी संख्या को उनके गंतव्य तक पहुंचाने के लिये देशभर में फैले रेलवे मंडलों ने विशेष गाड़ियां चलाने की तैयारी की है। इन विशेष ट्रेनों के जरिये विभिन्न राज्यों जैसे कर्नाटक, आंध्र प्रदेश, तेलंगाना, महाराष्ट्र, ओडीशा, पश्चिम बंगाल, बिहार, उत्तर प्रदेश, दिल्ली के साथ कनेक्टिविटी सुनिश्चित की जा रही है। मुख्य तौर पर कर्नाटक क्षेत्र में सेवायें देने वाली दक्षिण पश्चिम रेलवे पिछले साल के 779 फेरों के मुकाबले इन गर्मियों में अधिकतम 1790 फेरे लगायेगी वहीं प्रमुख रूप से गुजरात राज्य में सेवायें देने वाली पश्चिम रेलवे पिछले साल गर्मियों के 438 फेरों के मुकाबले इस साल 1470 फेरे लगाने की तैयारी में है। यह कहना भी महत्वपूर्ण होगा कि इस साल दक्षिण मध्य रेलवे 784 फेरे लगा रही है जो कि पिछले साल के मुकाबले 80 फेरे अधिक है। देश के उत्तरी हिस्से में यात्रियों की भारी संख्या को देखते हुये उत्तर पश्चिम रेलवे विशेष ट्रेनों के 400 फेरे लगायेगी, वहीं पूर्वी मध्य रेलवे 380 फेरे लगायेगी। उत्तर रेलवे की भी इस साल 324 फेरे लगाने की योजना है।
बहरहाल, पूरे मौसम के दौरान इन विशेष ट्रेनों के तहत न तो ट्रेनों की संख्या और न ही उनके द्वारा लगाये जाने वाले फेरों की संख्या स्थिर रहेगी। विशेष रेलगाड़ियों की योजना और उन्हें चलाना एक सतत प्रक्रिया है और इसके लिये सभी संचार माध्यमों जैसे कि मीडिया रिपोर्टों, सोशल मीडिया प्लेटफार्म, रेलवे की एकीकृत हेल्पलाइन नंबर 139 से 24 घंटे सातों दिन जानकारी प्राप्त करने के साथ ही पीआरएस सिस्टम में प्रतीक्षारत यात्रियों के ब्यौरे से किसी खास रेलमार्ग पर गाड़ियों की मांग का आकलन किया जाता है। इसके आधार पर ही ट्रेनों की संख्या और उनके फेरों की संख्या तय की जाती है।
किसी भी तरह के कदाचार - जैसे सीटों को कब्जा लेना, अधिक किराया लेना और दलाली करने जैसी गतिविधियों पर वाणिज्यिक और आरपीएफ स्टाफ द्वारा नजर रखी जायेगी।
---
एमजी/एमएस/आरपी/एमएस
(Visitor Counter : 233
आयुष
वैश्विक आयुष निवेश और नवाचार शिखर सम्मेलन 2022 में छात्र आयुर्वेद स्टार्टअप को 2.50 करोड़ रुपये का वित्तपोषण मिला
आयुष मंत्रालय ने पारंपरिक दवाओं के क्षेत्र में स्टार्टअप संस्कृति को प्रोत्साहित करने के लिए कई पहल की हैं। तीन दिवसीय वैश्विक आयुष निवेश और नवाचार शिखर सम्मेलन  में स्टार्टअप्स और छात्रों की उत्साहजनक भागीदारी देखी गई, जिन्होंने अपने उत्पादों और विभिन्न पहलों का प्रदर्शन किया। जीएआईआईएस 2022 में आयोजित प्रदर्शनी में स्टार्टअप के साथ कई स्थापित कंपनियों ने अपने स्टॉल लगाए। नीलकंठ मार्डिया द्वारा स्थापित ऐसे ही एक छात्र आयुर्वेदिक स्टार्टअप, ग्रीन फॉरेस्ट वेलनेस को एक निजी कंपनी से 2.50 करोड़ रुपये के वित्तपोषण का प्रस्ताव मिला है।
गुजरात के जामनगर के रहने वाले नीलकंठ मार्डिया, इंस्टीट्यूट ऑफ टीचिंग एंड रिसर्च इन आयुर्वेद , गुजरात के अंतिम वर्ष के छात्र हैं। स्टार्टअप स्थापित करने के उनके सपने को प्रधानमंत्री श्री नरेन्द्र मोदी के स्टार्टअप इंडिया कार्यक्रम के माध्यम से पंख लग गए। अक्टूबर 2021 में, केवल 5 लाख रुपये के साथ, उन्होंने आयुर्वेद आधारित कॉस्मेटिक कंपनी ग्रीन फॉरेस्ट वेलनेस का शुभारंभ किया था लेकिन धन की कमी के कारण, वह अपनी पहुंच का विस्तार करने और बिक्री बढ़ाने में सक्षम नहीं थे। वह इस निधियन का उपयोग उत्पादों के विस्तार और विपणन में सुधार के लिए करेंगे।
प्रधानमंत्री श्री नरेन्द्र मोदी ने गुजरात के गांधीनगर में वैश्विक आयुष निवेश और नवाचार शिखर सम्मेलन 2022 का उद्घाटन करते हुए उल्लेख किया था कि अन्य क्षेत्रों की तरह, उन्हें आशा है कि आने वाले वर्षों में वह आयुष क्षेत्र से भी प्रतिभाऐं सामने आऐगी। नीलकंठ मार्डिया की सफलताएं आयुष क्षेत्र से और अधिक स्टार्टअप्स को उभरने के लिए प्रोत्साहन प्रदान करेगी।
आईटीआरए के निदेशक डॉ. अनूप ठाकर ने कहा कि नीलकंठ मार्डिया शुरू से ही जल्द सीखने वाले और मेहनती छात्र रहे हैं। उन्हें आयुर्वेद के सिद्धांतों पर आधारित नए सूत्र खोजने में रूचि रही है। वह अपने उद्यमी सपने को लेकर बहुत उत्साहित रहे हैं। डॉ. अनूप ठाकर ने प्रसन्नता जताई कि एक निजी कंपनी ने उनके स्टार्टअप में 2.50 करोड़ रुपये निवेश करने की पेशकश की है और हम उनके उज्ज्वल भविष्य की कामना करते हैं।
ग्रीन फॉरेस्ट वेलनेस कंपनी आयुर्वेदिक आधारित कॉस्मेटिक उत्पाद जैसे एंटी-एजिंग क्रीम, हाइड्रेटिंग मॉइस्चराइजिंग क्रीम, फेशियल क्लींजर, नर्सिग फेशियल क्लींजर, इंटेंस रिपेयर फेशियल क्लींजर, हेयर क्लींजर, हेयर कंडीशनर और फेशियल सीरम बनाती है।
ग्रीन फॉरेस्ट वेलनेस कंपनी के पास भविष्य के लिए कुछ बड़ी विस्तार योजना है। स्टार्टअप ग्रीन फॉरेस्ट का लक्ष्य वेलनेस क्लिनिक स्थापित करना है, जहां रोगी को प्राकृतिक तरीके से उनकी समस्या के अनुसार आयुर्वेदिक दवा दी जा सकेगी। इसकी अन्य योजना में ग्रीन फॉरेस्ट वेलनेस पार्क की स्थापना भी शामिल है, जो नशामुक्ति की दिशा में कार्य करेगा। उन्होंने हरित वन पशु चिकित्सा समाधान स्थापित करने की भी योजना बनाई है, जहां आयुर्वेदिक विधियों और उपचार क्षेत्र के माध्यम से पशुओं को स्वस्थ रखा जा सकेगा।